Poliţia Română cere sprijin pentru depistarea a trei bărbaţi căutaţi de autorităţile olandeze, fiind suspectaţi că au participat la o tâlhărie comisă în Amsterdam în anul 2017.

„La solicitarea autorităţilor olandeze, Poliţia Română, prin Direcţia de Investigaţii Criminale, acordă sprijin într-un caz de tâlhărie petrecut pe teritoriul statului olandez. Verificările şi activităţile specifice ale poliţiştilor de investigaţii criminale români sunt desfăşurate în vederea identificării şi depistării a trei bărbaţi implicaţi în comiterea faptei”, se arată într-un comunicat transmis sâmbătă de Inspectoratul General al Poliţiei Române, potrivit Agerpres.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Conform aceleiaşi surse, poliţia olandeză caută trei bărbaţi bănuiţi de comiterea unei tâlhării extrem de violente, un al patrulea suspect fiind deja arestat.

„La data de 26 aprilie 2017, patru bărbaţi au intrat în locuinţa unei familii din Amsterdam Vest, unde au lovit violent un bărbat şi de unde au sustras obiecte şi documente. Camerele de luat vederi i-au surprins pe cei patru, care au fugit de la faţa locului după comiterea infracţiunii”, precizează IGPR.

Direcţia de Investigaţii Criminale a colaborat cu poliţia din Olanda încă din 2017, efectuând verificări pentru identificarea şi depistarea celor trei bărbaţi surprinşi de camerele video.

„Autorii faptei au fost surprinşi de camerele de supraveghere de la locul faptei, iar un film cu aceştia este disponibil pe site-ul: https://youtu.be/ZhgnG6iAH7Y. Cetăţenii care pot oferi informaţii utile despre acest caz sunt rugaţi să sune gratuit la numărul unic pentru apeluri de urgenţă 112 sau să anunţe cea mai apropiată unitate de poliţie”, se arată în comunicat.

Potrivit informațiilor postate de poliție pe YouTube, agresorii au intrat în casa victimelor, l-au lovit pe bărbat, iar pe soția lui au legat-o. Totul s-a întâmplat în fața celor trei copii ai cuplului.